Martin Henriksen er færdig i Folketinget. Skaarup tager DF's mandat i Københavns Storkreds. Foto: Mads Claus Rasmussen / Ritzau Scanpix

Peter Skaarup tager Dansk Folkepartis eneste mandat i Københavns Storkreds. Dermed er Martin Henriksen ude af Folketinget.

Dansk Folkepartis markante værdi- og udlændingeordfører, Martin Henriksen, bliver ikke genvalgt til Folketinget.

Partiet har kun opnået et mandat i Københavns Storkreds, og det går til partiets gruppeformand, Peter Skaarup.

Dermed er Martin Henriksen et af de mange af Dansk Folkepartis folketingsmedlemmer, der ikke bliver genvalgt.

Partiet har mistet 21 af sine 37 mandater, og i 91 ud af 92 valgkredse er Dansk Folkeparti mere end halveret.

Martin Henriksen er afklaret, da TV 2 ringer til ham.

- Sådan er livet en gang imellem. Det har været en ære og et privilegium at tjene folket og majestæten. Nu skal jeg finde på noget andet at lave tilbage. Jeg vil lige se tiden an, men det er ikke rart at se et parti, man holder af, blive halveret.

Thulesen Dahl: Vi kommer til at forandre ting

Formand Kristian Thulesen Dahl tager ansvaret for partiets store tilbagegang og bebuder forandringer i fremtiden:

- Vi kommer til at forandre nogle ting. Vi vil vise danskerne, at vi står fast på vores politik, men den måde, vi kommer til at agere på, vil reflektere de mandater, vi har fået.

- Vi vil filosofere over, hvordan vi bedst kan spille vores mandater. Vi kan komme i en periode, hvor vi ikke har så meget magt, og den situation har vi været i før. Det betyder ikke, man ikke har indflydelse. Vi skal være en vagthund, der holder øje med, om Mette leverer varen på udlændingeområdet, siger Kristian Thulesen Dahl.

Få overblikket over valgets resultat her: